Rainis „Putniņš uz zara” (1925)

Bērnu dzejoļu krājums „Putniņš uz zara” (Dzejas maziem un lieliem bērniem) sacerēts 1925. gadā, kaut arī tajā iekļauti daži Raiņa dzejoļi no Ernesta Plātesa apgādā izdotajām bilžu grāmatām (1908-1911). Turpinās viņa sadarbība ar Andreju Jesenu. Dzejnieks katru mēnesi dod dzejoļus publicēšanai žurnālā „Mazās Jaunības Tekas”. Gada beigās dzejoļus kopā ar ilustrācijām bija plānots izdot atsevišķā grāmatā. Par grāmatas saturu un formu Rainis raksta: „Krājums „Putniņš uz zara” sadalīts divās daļās: „mazajiem bērniem” un „lielajiem bērniem”, lai būtu piemērots abiem augumiem […]. Bērnu vecākai paaudzei piemērots balādes un stāsta veids; balādes temati ņemti pa lielai daļai no mūsu tautas gara mantām, bet ir arī dažas ieskaņas no svešām tautām, piemēram, no grieķu pasaules. Kā vienmēr, vairāki leišu temati.” Vairāki krājuma dzejoļi ieguvuši jaunu dzīvi Raimonda Paula komponētajās dziesmās. Dzejoļu krājums „Putniņš uz zara” izdots Andreja Jesena apgādā (sērijā „Mazjiem lasītājiem”, 35.nr.) 1925. gadā ar Alberta Kronenberga ilustrācijām.